麻子湖遇逆風
作者：姚勉
朝代：宋

paragraphs: 嘉平既望餘，玉冰發歸槳。
舟行苦灘澀，三日葛陂上。
天寒歲云晏，道遠空悵惘。
行行且旬日，僅此舟泱漭。
順流風忽逆，進尺退或丈。
魚黿反出沒，濤浪相潏蕩。
茫茫水接天，四望極空敞。
雖令歸思滯，亦覺胸次廣。
是時羣魚集，軋軋亂輕榜。
紛來以千百，並進或三兩。
懸金上絲綸，跳玉中層網。
中間數十輩，蓑笠牽畫舫。
沿流勤按視，似是此湖長。
彼行良甚捷，此進不可强。
倘無觀魚樂，孰慰岑寂想。
篙師不告瘁，奇觀亦可賞。
黄昏成野泊，風雨助悽愴。
勢如潮汐來，怒若鼙鼓響。
吾獨安所適，幸不愧俯仰。
緬懷金蘭友，氣義特慨慷。
念我歸苦遲，舍我願先往。
亟趨南浦城，擇館待稅鞅。
今宵此風雨，露宿必草莽。
繼茲更三日，會面一拊掌。
屠酥酒同傾，共挹西山爽。